CELEX: 32019D1261
Language: bg
Date: 2019-07-15 00:00:00
Title: Решение (ЕС) 2019/1261 на Съвета от 15 юли 2019 година за позицията, която трябва да се заеме от името на Европейския съюз в рамките на Съвместния комитет, създаден с Рамковото споразумение за партньорство и сътрудничеството между Европейския съюз и неговите държави членки, от една страна, и Република Филипини, от друга страна, във връзка с приемането на решения относно процедурния правилник на Съвместния комитет и относно мандата на специализираните подкомитети

25.7.2019   
               
               
                  BG
               
               
                  Официален вестник на Европейския съюз
               
               
                  L 197/49
               
            
         РЕШЕНИЕ (ЕС) 2019/1261 НА СЪВЕТА
         от 15 юли 2019 година
         за позицията, която трябва да се заеме от името на Европейския съюз в рамките на Съвместния комитет, създаден с Рамковото споразумение за партньорство и сътрудничеството между Европейския съюз и неговите държави членки, от една страна, и Република Филипини, от друга страна, във връзка с приемането на решения относно процедурния правилник на Съвместния комитет и относно мандата на специализираните подкомитети
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално членове 207 и 209 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Рамковото споразумение за партньорство и сътрудничество между Европейския съюз и неговите държави членки, от една страна, и Република Филипини, от друга страна (1), („Споразумението“) влезе в сила на 1 март 2018 г.
                  
               
                     (2)
                  
                  
                     С член 48, параграф 1 от Споразумението се създава Съвместен комитет, който гарантира правилното действие и прилагане на Споразумението („Съвместният комитет“).
                  
               
                     (3)
                  
                  
                     В член 48, параграф 5 от Споразумението се предвижда, че Съвместният комитет трябва да приеме свой процедурен правилник, а в член 48, параграф 3 — че той може да създава специализирани подкомитети.
                  
               
                     (4)
                  
                  
                     С цел да се гарантира ефективното прилагане на Споразумението, процедурният правилник на Съвместния комитет следва да бъде приет възможно най-скоро.
                  
               
                     (5)
                  
                  
                     Целесъобразно е да се определи позицията, която да бъде заета от името на Съюза в рамките на Съвместния комитет.
                  
               
                     (6)
                  
                  
                     Поради това позицията на Съюза в рамките на Съвместния комитет следва да бъде в подкрепа за приемането на приложените проекти на решения на Съвместния комитет,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза на първото заседание на Съвместния комитет, е да се подкрепи приемането на проектите на решения на Съвместния комитет, приложени към настоящото решение.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 15 юли 2019 година.
            
               
                  За Съвета
               
               
                  Председател
               
               F. MOGHERINI
            
         
         
            (1)  ОВ L 343, 22.12.2017 г., стр. 3.
      
      
         
            ПРОЕКТ НА
            РЕШЕНИЕ № 1/… НА СЪВМЕСТНИЯ КОМИТЕТ, СЪЗДАДЕН С РАМКОВОТО СПОРАЗУМЕНИЕ ЗА ПАРТНЬОРСТВО И СЪТРУДНИЧЕСТВОТО ЕС—ФИЛИПИНИ
            от …
            за приемане на неговия процедурен правилник
            СЪВМЕСТНИЯТ КОМИТЕТ,
            като взе предвид Рамковото споразумение за партньорство и сътрудничество между Европейския съюз и неговите държави членки, от една страна, и Република Филипини, от друга страна (1), („Споразумението“) и по-специално член 48 от него,
            като има предвид, че:
            
                        (1)
                     
                     
                        Споразумението влезе в сила на 1 март 2018 г.
                     
                  
                        (2)
                     
                     
                        Поради това следва да бъде приет процедурен правилник на Съвместния комитет,
                     
                  ПРИЕ НАСТОЯЩОТО РЕШЕНИЕ:
            
               Член единствен
               
                  1.   Приема се процедурният правилник на Съвместния комитет, който се съдържа в приложението
               
               
                  2.   Настоящото решение влиза в сила в деня на приемането му.
               
            
            
               Съставено в …
               
                  
                     За Съвместния комитет
                  
                  
                     Председател
                  
               
            
            
               (1)  ОВ L 343, 22.12.2017 г., стр. 3.
         
         
            
               ПРИЛОЖЕНИЕ
               
                  Процедурен правилник на Съвместния комитет
               
               
                  Член 1
                  Задачи и състав
                  
                     1.   Съвместният комитет изпълнява задачите, предвидени в член 48 от Рамковото споразумение за партньорство и сътрудничество между Европейския съюз и неговите държави членки, от една страна, и Република Филипини, от друга страна, („Споразумението“) наричани по-нататък заедно „страните“ или поотделно „страната“.
                  
                  
                     2.   Съвместният комитет се състои от представители на двете страни на равнище висши служители.
                  
               
               
                  Член 2
                  Заседания
                  
                     1.   Обикновено Съвместният комитет заседава на всеки две години. Заседанията на Съвместния комитет се свикват от председателя. Заседанията се провеждат на ротационен принцип в Манила и Брюксел на дата, определена по взаимно съгласие. По искане на някоя от страните и с тяхно съгласие може да се провеждат извънредни заседания на Съвместния комитет.
                  
                  
                     2.   Ако страните са съгласни, заседанията на Съвместния комитет може по изключение да бъдат проведени чрез видеоконферентна или телеконферентна връзка.
                  
                  
                     3.   Заседанията на Съвместния комитет се провеждат единствено и поверително между представители на страните, освен ако страните не се договорят за друго.
                  
               
               
                  Член 3
                  Председател
                  Страната, която е домакин на първото заседание на Съвместния комитет, поема председателството от датата на това заседание до 31 декември на същата година. Оттам нататък Съвместният комитет се председателства на ротационен принцип за срок от две години.
               
               
                  Член 4
                  Участници
                  
                     1.   Делегацията на всяка страна се състои от представители на страните на равнище висши служители.
                  
                  
                     2.   Всяка страна уведомява другата страна за действителния състав на делегациите си 21 работни дни преди заседанието.
                  
                  
                     3.   Председателят гарантира, че всички участници в заседанията на Съвместния комитет са надлежно посочени представители на страните. Съображенията относно състава на делегацията се адресират до председателя.
                  
                  
                     4.   С предварително съгласие страните могат да поканят на заседанието трети страни, които да предоставят информация по определена тема, ако смятат това за необходимо. Всяка страна трябва да уведоми другата страна най-малко 21 работни дни преди заседанието за намерението си да покани трета страна.
                  
               
               
                  Член 5
                  Секретариат
                  Представител на Европейската служба за външна дейност и представител на Министерството на външните работи на Република Филипини съвместно упражняват функциите на секретари на Съвместния комитет. Всички съобщения до председателя и от него се препращат на секретарите. Кореспонденцията до председателя и от него може да се осъществява чрез всички средства за писмена комуникация, включително електронна поща.
               
               
                  Член 6
                  Дневен ред на заседанията
                  
                     1.   Председателят изготвя предварителен дневен ред за всяко заседание. Предварителният дневен ред, заедно със съответните документи, се изпраща най-малко 21 работни дни преди заседанието.
                  
                  
                     2.   Дневният ред се приема от Съвместния комитет. Въпроси, които не са включени в предварителния дневен ред, могат да бъдат добавени към дневния ред със съгласието на страните.
                  
               
               
                  Член 7
                  Протоколи
                  
                     1.   Двамата секретари изготвят съвместно проект на резюме на резултатите/заключенията от заседанието.
                  
                  
                     2.   Ръководителят на делегацията на всяка страна одобрява и подписва проекта на резюме в два екземпляра. Всяка страна получава един оригинал на одобреното и подписано резюме.
                  
               
               
                  Член 8
                  Решения и препоръки
                  
                     1.   Съвместният комитет може да взема решения или да отправя препоръки за постигане на целите на Споразумението. Решенията и препоръките се приемат по общо съгласие на страните. Решенията и препоръките се приемат, след като страните приключат съответните си вътрешни процедури в съответствие със своите законови и подзаконови разпоредби.
                  
                  
                     2.   Съвместният комитет може да реши да приема решения или препоръки чрез писмена процедура. В такива случаи страните се договарят за определен срок за продължителността на процедурата. Ако при изтичането на този срок никоя от страните не е изразила несъгласие с предложеното решение или препоръка, председателят на Съвместния комитет обявява приемането на решението или препоръката без изразено несъгласие.
                  
               
               
                  Член 9
                  Разходи
                  
                     1.   Всяка страна поема разходите, които е направила в резултат на участието си в заседанията на Съвместния комитет — както разходите за персонал и пътните и дневните разходи, така и пощенските и телекомуникационните разходи.
                  
                  
                     2.   Всяка страна поема разходите, които е направила по осигуряването на устен превод по време на заседанията, както и на писмен превод.
                  
                  
                     3.   Страната, която е домакин на заседанието, поема разходите по организирането на заседанията и размножаването на документи.
                  
               
               
                  Член 10
                  Специализирани подкомитети
                  
                     1.   В съответствие с член 48, параграф 3 от Споразумението Съвместният комитет може да създаде специализирани подкомитети, които да го подпомагат в изпълнението на неговите задачи. Специализираните подкомитети докладват единствено на Съвместния комитет след всяко свое заседание.
                  
                  
                     2.   Съвместният комитет определя мандата на всеки специализиран подкомитет.
                  
                  
                     3.   Съвместният комитет може да реши да измени мандата или да закрие съществуващ специализиран подкомитет.
                  
                  
                     4.   Специализираните подкомитети могат да представят препоръки за одобрение от Съвместния комитет.
                  
               
            
         
      
      
         
            ПРОЕКТ НА
            РЕШЕНИЕ № 2/… НА СЪВМЕСТНИЯ КОМИТЕТ, СЪЗДАДЕН С РАМКОВОТО СПОРАЗУМЕНИЕ ЗА ПАРТНЬОРСТВО И СЪТРУДНИЧЕСТВОТО ЕС—ФИЛИПИНИ
            от …
            за създаване на специализирани подкомитети и приемане на техния мандат
            СЪВМЕСТНИЯТ КОМИТЕТ,
            като взе предвид Рамковото споразумение за партньорство и сътрудничество между Европейския съюз и неговите държави членки, от една страна, и Република Филипини, от друга страна, („Споразумението“) и по-специално член 48, параграф 3 от него,
            като взе предвид член 10 от процедурния правилник на Съвместния комитет,
            като има предвид, че:
            
                        (1)
                     
                     
                        За да се даде възможност за провеждането на дискусии на експертно равнище в основните области, попадащи в приложното поле на Споразумението, следва да бъдат създадени специализирани подкомитети.
                     
                  
                        (2)
                     
                     
                        В съответствие с член 8 от своя процедурен правилник Съвместният комитет може да реши да приема решения чрез писмена процедура,
                     
                  ПРИЕ НАСТОЯЩОТО РЕШЕНИЕ:
            
               Член единствен
               Създават се специализираните подкомитети, изброени в приложение I. Мандатът на специализираните подкомитети се определя в приложение II.
            
            
               Съставено в … на
               
                  
                     За Съвместния комитет
                  
                  
                     Председател
                  
               
            
         
         
            
               ПРИЛОЖЕНИЕ I
               
                  Съвместен комитет, създаден с рамковото споразумение за партньорство и сътрудничеството ЕС—Филипини
               
               Списък на специализирани подкомитети
               […]
            
         
         
            
               ПРИЛОЖЕНИЕ II
               
                  Мандат на специализираните подкомитети, създадени съгласно Рамковото споразумение за партньорство и сътрудничество между Европейския съюз и неговите държави членки, от една страна, и Република Филипини, от друга страна, (наричани по-нататък заедно „страните“ или поотделно „страната“)
               
               
                  Член 1
                  Специализираните подкомитети дискутират теми или конкретни проекти, свързани със съответната област на сътрудничество.
               
               
                  Член 2
                  Специализираните подкомитети работят под ръководството на Съвместния комитет. Те докладват и представят резюме на резултатите/заключенията от своите заседания на председателя на Съвместния комитет в срок от 30 работни дни след всяко заседание.
               
               
                  Член 3
                  
                     1.   Специализираните подкомитети се състоят от представители на страните. Ръководителите на делегациите на специализираните подкомитети се уведомяват взаимно относно представляването на двете страни в специализираните подкомитети преди заседанието.
                  
                  
                     2.   С писменото съгласие на съответните ръководители на делегациите на специализираните подкомитети, специализираните подкомитети могат да канят на заседанията си трети страни и да изслушват техните становища във връзка с конкретни точки от дневния ред, ако е целесъобразно. Всяка страна трябва да уведоми другата страна най-малко 10 работни дни преди заседанието за намерението си да покани трета страна. Изборът на трета страна или трети страни се договоря между страните преди заседанието.
                  
               
               
                  Член 4
                  Страната, която председателства Съвместния комитет, председателства специализираните подкомитети и по принцип е домакин на техните заседания.
               
               
                  Член 5
                  Представител на Европейската служба за външна дейност или на съответната генерална дирекция на Европейската комисия и представител на съответната ръководна агенция за правителството на Република Филипини съвместно упражняват функциите на секретари на специализираните подкомитети.
               
               
                  Член 6
                  
                     1.   Специализираните подкомитети заседават винаги когато обстоятелствата го изискват, със съгласието на страните и въз основа на писмено искане от една от тях. Всяко заседание се провежда на договорени от страните място и дата. Ако страните са съгласни, заседанията на подкомитетите може по изключение да бъдат проведени чрез видеоконферентна или телеконферентна връзка.
                  
                  
                     2.   Когато някоя от страните поиска заседание на специализиран подкомитет, секретарят — представител на другата страна, отговаря в срок от 21 работни дни от получаването на това искане.
                  
                  
                     3.   Вземайки под внимание член 3, параграф 2 по отношение на трети страни, всяка страна своевременно уведомява председателя за планирания състав на своята делегация преди заседанието.
                  
               
               
                  Член 7
                  
                     1.   Председателят съобщава на страните проекта на дневен ред не по-късно от 21 работни дни преди заседанието.
                  
                  
                     2.   Всяка от страните може да поиска от председателя да впише дадена точка в дневния ред на заседанието на специализиран подкомитет. Въпроси, които не са включени в предварителния дневен ред, могат да бъдат добавени към дневния ред със съгласието на страните.
                  
               
               
                  Член 8
                  
                     1.   Секретарите изготвят съвместно проект на резюме на резултатите/заключенията.
                  
                  
                     2.   Ръководителят на делегацията на всяка страна одобрява и подписва проекта на резюме в два екземпляра преди края на всяко заседание. Всяка страна получава един оригинал на одобреното и подписано резюме.
                  
                  
                     3.   Заседанията на специализираните подкомитети се провеждат единствено и поверително между представители на страните, освен ако страните не се договорят за друго.